เรื่องร้องเรียน: สวัสดีครับ  ผมมีเรื่องจะให้ทางเขตราษฎร์บูรณะ ช่วยมาจับแมวจรจัดในซอยราษฎร์บูรณะ 48 ให้ด้วยครับ เนื่องจากมีแมวที่ไม่มีเจ้าของร่วม 10 ตัว วิ่งเข้าออกในบ้านคนที่อยู่ในซอย โดยสำหรับบ้านผมมีปัญหาหลายครั้งแล้ว โดยที่แมวจะมาเกิดลูกบนหลังคาบ้าน แล้วตัวแม่จะคาบอาหารมาให้ลูกกิน แล้วทิ้งเศษอาหารไว้บนหลังคา เมื่ออาหารเน่าก็จะมีกลิ่นเหม็นมาก มีตัวหนอนตกลงมาในโรงรถ ต้องล้างและกวาดทิ้ง  เดือนร้อนมากครับ  นอกจากนี้ยังเหม็นกลิ่นฉี่แมว และ ขี้แมว ซึ่งทิ้งอยู่บนหลังคา แมวพวกนี้กลางวันจะไม่ออกมาให้เห็น จะออกมาช่วงเช้า เพราะมีคนในซอยจะเอาอาหารโยนให้แมวกิน  ขอบคุณครับ                  ธีระ  โทร 081-8143119
การดำเนินการของเจ้าหน้าที่: ฝ่ายสิ่งแวดล้อมและสุขาภิบาล สำนักงานเขตราษฎร์บูรณะ ขอขอบคุณสำหรับการแจ้งข้อมูลค่ะ       ฝ่ายสิ่งแวดล้อมฯ ได้ตรวจสอบข้อเท็จจริงกรณีดังกล่าวแล้ว เมื่อวันที่ 5 กันยายน 2566 ณ ซอยราษฎร์บูรณะ 48 เข้าไปในซอยประมาณ 500 เมตร ขณะตรวจสอบไม่พบแมวในบริเวณดังกล่าว พบมีการกองอาหารแมวไว้แต่ไม่พบผู้ให้อาหาร สอบถามผู้พักอาศัยใกล้เคียงให้ข้อมูลว่าแมวจะออกมาเฉพาะเวลาที่มีผู้มาให้อาหารในช่วงเช้าและจะเข้าไปอาศัยอยู่ตามบ้านประชาชนระแวกนั้น  ในกรณีสุนัขและแมวจรจัดก่อเหตุเดือดร้อนรำคาญ กรุงเทพมหานครมีนโยบายแก้ไขปัญหาโดยการลดจำนวนประชากรด้วยการทำหมัน ฉีดวัคซีนป้องกันโรคพิษสุนัขบ้า และนำกลับคืนพื้นที่เดิม โดยขอความร่วมมือการมีส่วนร่วมของชุมชนให้อาศัยอยู่ร่วมในชุมชนได้จนประชากรสุนัขและแมวจรจัดลดลงอย่างมีนัยสำคัญ และเพื่อป้องกันไม่ให้สุนัขจรจัดใหม่เข้ามาแทนที่  ซึ่งฝ่ายสิ่งแวดล้อมฯ สำนักงานเขตราษฎร์บูรณะ ได้ติดต่อประสานงานสำนักงานสัตวแพทย์สาธารณสุข สำนักอนามัย เพื่อดำเนินการทำหมันแมว เพื่อควบคุมประชากรและลดการแพร่ระบาดของโรคพิษสุนัขบ้าในพื้นที่ต่อไป
ความเห็นของผู้แจ้ง: ผมได้รับความช่วยเหลือ เร็วมาก โดยผมส่งข้อความขอความช่วยเหลือไปยังแอปไลน์ เวลา 7โมงเช้า เจ้าหน้าที่มาถึงที่บ้าน ประมาณ 9 โมงเช้า ให้คำแนะนำดีครับ
พื้นที่: แขวงราษฎร์บูรณะ เขตราษฎร์บูรณะ กรุงเทพมหานคร